บาทเปิด 31.13 บาทต่อดอลลาร์ ทรงตัว
เงินบาทเปิดตลาด 31.13 บาทต่อดอลลาร์ ทรงตัว หลังมติเฟดเป็นไปตามตลาดคาด-ส่งสัญญาณคงดอกเบี้ยยาว
17 ก.ย. 2563

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 31.13 บาท/ดอลลาร์ ใกล้เคียงจากช่วงเย็นวานนี้ที่ปิดตลาดที่ระดับ 31.11/12 บาท/ดอลลาร์
เงินบาทเช้านี้ทรงตัวจากระดับปิดท้ายตลาดเมื่อวาน ขณะที่เมื่อคืนนี้ธนาคารกลางสหรัฐ (เฟด) ยืนยันว่าจะตรึงอัตราดอกเบี้ยนโยบายไปอีกอย่างน้อย 3 ปี จนถึงปี 2023 ซึ่งถือว่าไม่ได้เป็นการเซอร์ไพร์สตลาด เพราะการที่เฟดปรับมาใช้แนวทางการกำหนดเป้าหมายเงินเฟ้อเฉลี่ยนั้น ก็จะทำให้อัตราดอกเบี้ยอยู่ในระดับต่ำนานกว่าที่ประเมิน
อย่างไรก็ดี วันนี้ต้องรอดูผลการประชุมธนาคารกลางญี่ปุ่น (BOJ) และธนาคารกลางอังกฤษ (BoE) ซึ่งในส่วนของดอกเบี้ยเชื่อว่าทั้ง 2 แห่ง จะยังคงอัตราดอกเบี้ยไว้เท่าเดิม แต่ในส่วนของธนาคารอังกฤษ ต้องจับตาดูว่าจะมีการให้ความเห็นต่อสถานการณ์Brexit อย่างไร
นักบริหารเงิน คาดว่า วันนี้เงินบาทจะเคลื่อนไหวในกรอบ 31.00-31.20 บาท/ดอลลาร์